
Di djeman ahala Han tempo Keizer Boe Teee doedoek bertachta, dalem perdjalanan di 
Shoatang ada satoe ki-tjoe (saorang jang telah loeloes dari oedjian ilmoe kasoesastra’an 
atawa kamilitairan) jang liwat dengen menoenggangi satoe koeda jang bisa berlari 
sanget tjepet. 

Ini ki-tjoe dari sebab merasa jang ia ada bertenaga koeat dan mengarti ilmoe silat, maka 
ia telah bikin perdjalanan ka Kota Radja dengen tjoema saorang diri sadja, zonder 
pengiring atawa boedak jang mengikoet. la tjoema membekel satoe gandewa-panah, 
satoe kantong anak-panah dan sebatang pedang pendek. Di sepandjang djalan ia sering 
panahin boeroeng-boeroeng atawa klintji boeat didahar sebagi temennja arak di saban 
waktoe ia brenti peroet di roemah-roemah makan jang ia liwatken. Pada satoe hari oleh 
kerna ia kagelapan, maka ia telah mampir ka dalem satoe doesoen dimana ia berniat 
aken mentjari roemah-penginepan, tetapi lantaran hari soedah malem, karoean sadja 
tida gampang aken ia mentjari itoe. 

Achir-achir ia liat satoe roemah jang api pelitanja masih berkelak-kelik, dan koetika ia 
mengamperi ia laloe toeroen dari koedanja, kemoedian ia dorong pintoenja jang tjoema 
dirapetin dan tida terkontji, dimana ia mendapet kenjataan jang itoe roemah ada 
dilingkoengi dengen satoe pekarangan jang loeas, sedeng itoe api pelita jang telah 
menemboes ka pintoe pekarangan telah tertampak keloear dari dalem roemah itoe, jang 
letaknja ada di tengah-tengah pekarangan terseboet. Maka sesoedah ia menambatken 
koedanja pada satoe poehoen, itoe ki-tjoe laloe bertindak mengamperi ka itoe roemah 
dimana ada saorang prempoean toea jang lagi doedoek menenoen tjita jang terbikin dari 
benangnja poehoen moa. 

Tatkala ia mendenger soearanja kaki koeda, itoe prampoean toea sigra berbangkit dan 
menanjaken orang poenja maksoed kedatengan. 

Itoe ki-tjoe laloe madjoe memberi hormat sembari berkata: “Mama, akoe ini ada saorang 
kesasar jang hendak noempang menginep.” 

“Oh, sanget menjesel, Koandjin,” kata ia, “jang akoe tida bisa mengambil poetoesan 
sendiri.” 

“Kenapatah begitoe, mama, apa soeamimoe tida ada di roemah?” 

“Akoe ini ada satoe djanda,” kata lagi itoe prampoean toea. “Akoe tjoema mempoenjai 
satoe anak lelaki jang sekarang djoestroe sedeng pergi berniaga ka laen tempat.” 

“Apatah kaoe ada mempoenjai mantoe prampoean?” 

“Ada,” saoetnja, “tetapi boedi-pekertinja melebihken daripada orang lelaki saoemoemnja. 
Tenaganja sanget koeat, adatnja berangasan; apabila ia riboet sama orang, iapoenja 
satoe teloendjoek soedah tjoekoep boeat membikin orang djadi tergoeling. Akoe merasa 
djeri dan berbareng bentji sekali si mantoe ini, tetapi akoe tida berdaja apa-apa boeat 
merintangi iapoenja segala kahendakan. Maka dari itoe, akoe koeatir aken menerbitken 
akoe poenja mantoe poenja perasa’an koerang senang, apabila akoe mengambil 
poetoesan dengen zonder mendapet doeloe persetoedjoeannja.” 

Begitoelah itoe prampoean toea telah achirken pembitjara’annja sembari 
mengoetjoerken aer-mata. 

Hingga itoe ki-tjoe jang meliat demikian, hatinja djadi sanget mendongkol dan laloe 
berkata: “Ah, mama, soenggoe tida njana jang didalem ini doenia ada satoe mantoe 
prampoean djahanam itoe? Biarlah akoe nanti boenoeh sadja padanja boeat membikin 
tentrem kaoe poenja roemah-tangga ini!” (la berkata sembari menjaboet iapoenja 
pedang pendek). 

“Koandjin,” menasehatken itoe prampoean toea, “paling betoel kaoe djangan “koetik- 
koetik matjan tidoer”. Akoe poenja mantoe soenggoe tida boleh diboeat permaenan. la 
tidak peladjarin menjoelam atawa mendjait seperti kebanjakan kaoem wanita 
saoemoemnja, hanja saban hari sesoedahnja dahar nasi ia lantas pergi ka oetan boeat 
memboeroe kidang-mendjangan, klintji atawa laen-laen binatang oetan. Iapoenja 
“bebolehan” ia sering djoeal di pasar boeat bantoe mengongkosin roemah-tangga, maka 
dari itoe akoe tida brani berbantahan dengen ia itoe.” 

“Akoe sabenernja ada saorang jang takoet sama kalemahan tetapi tida taloek sama 
kakerasan,” kata itoe ki-tjoe achir-achirnja. “Maka lantaran menginget jang kaoe ada 
mengandel pada itoe prampoean katak poenja tenaga boeat meliwatin hari, akoe 
sekarang soeka oeroengken niatankoe boeat memboenoeh pada ia itoe. Tetapi orang 
prampoean jang sebagi ia tida bisa tida dikasi “taoe rasa”, agar selandjoetnja ia bisa 
lebih mengenal peradatan terhadep pada orang jang pernanja terlebih toea. Tjoema 
belon taoe pada waktoe begimana ia biasa poelang ka roemah?” 

“Akoe rasa tida lama lagi ia aken poelang,” saoetnja itoe prampoean toea. 

“Nah, soedalah,” kata itoe ki-tjoe sembari simpen kombali itoe pedang ka dalem 
serangkanja. “Sabentar apabila ia poelang, kaoe boleh saksiken begimana akoe nanti 
kasih “adjar adat” pada itoe prampoean katak. 

Biarpoen itoe prampoean toea telah memberiken nasehat dengen beroelang-oelang agar 
ia djangan menerbitken kaonaran apa-apa, itoe ki-tjoe tetep bilang jang ia maoe kasih 
“adjar adat” pada sang mantoe itoe. 

Tempo ia menoenggoe belon sebrapa lama, mendadak dari loear ada keliatan saorang 
jang bertoeboeh tinggi-besar berdjalan mendatengi sembari memanggoel apa-apa di 
atas poendaknja. 

“Lo-ma, lekas bawa api,” ia kata pada itoe prampoean toea, siapa, sembari mengangkat 
pelita dengen roepa jang tergoepoe-goepoe, laloe melirik pada itoe ki-tjoe sembari 
berbisik: “Toe, itoelah ada mantoe prampoeankoe.” 

“Ini koeda siapa?” menanja itoe orang jang baroe dateng. 

Itoe ki-tjoe tempo melongok ka loear dari blakangnja itoe prampoean toea, djadi kaget 
boekan kepalang hingga iapoenja kebranian jang tadinja ada 100%, sekarang telah djadi 
mengkeret sehingga tjoema tinggal bebrapa procent sadja. Kerna itoe “apa-apa” jang 

telah dibawa poelang oleh itoe mantoe prampoean, ternjata ada satoe.matjan loreng 

jang kepalanja telah petjah. 

Hingga tempo sang mantoe menanjaken seperti di atas itoe, itoe ki-tjoe boeroe-boeroe 

madjoe memberi hormat dengen paras moeka jang.berseri-seri sembari berkata: “Oh, 

itoelah ada koeda’koe jang ditambatken di sitoe boeat samentara waktoe.” (Sembari 
maoe memboeka tambatan itoe, tetapi sang mantoe lantas memberi tanda soepaja itoe 
koeda dibiarken sadja berada di sitoe). 

“Kaoe ini siapa?” 

“Siauwtjoe ada satoe kie-tjoe jang telah kesasar dan berniat - apabila Toa-so tida 
mendjadi kaberatan - aken noempang menginep di sini,” saoet itoe ki-tjoe dengen 
soeara merendah. 

“Lo-ma soenggoe tida mengerti atoeran,” itoe mantoe prampoean tertawa sembari 
melemparken itoe matjan jang soedah mati ke atas djoebin, “sehingga Kwidjin moesti 
“didjemoer” berdjam-djam dengen zonder disilahken doedoek.” Kemoedian ia mengambil 
satoe korsi dan persilahken itoe ki-tjoe doedoek. Sedeng ia sendiri, dengen berdoedoek 
di satoe pinggiran bersama-sama itoe prampoean toea telah melajani pada sang 
tetamoe, dimana antara laen-laen ia telah menoetoerken begimana dengen tangan 
kosong ia telah poekoel itoe radja oetan sehingga tiwas djiwanja. Hal mana telah 
membikin itoe ki-tjoe djadi tjelangap mendengerin itoe penoetoeran tentang 
kegagahannja sang mantoe jang sanget loear biasa itoe. 

“Soekoer djoega akoe bisa berlakoe sedikit sabar,” pikir si tetamoe didalem hatinja, 

“kaloe tida.ah, akoe tida taoe begimana djadinja.” Seabisnja ia berpikir begitoe, ia 

lantas berbangkit sembari menanjaken she dan namanja itoe kadoea njonja roemah. 

“Hal itoe akoe rasa ada koerang perloe diketahoei,” kata si njonja mantoe sembari 
tertawa. “Atawa, kaloe kaoe maoe, kaoe boleh seboet namakoe Boe Toa-so, sedeng ini 
Lo-ma,” (sembari menoendjoek pada itoe prampoean toea), “Boe Lo Hoedjin, abis 
perkara.” 

Sasoedahnja ia berkata, ia lantas bawa itoe matjan ka dalem roemah boeat dikeset 
koelitnja dan dagingnja dimatengin di itoe malem djoega. 

Maka seabisnja ia didjamoe dahar daging matjan dan minoem arak jang terlebih doeloe 
soedah diangetin, itoe ki-tjoe laloe dipersilahken tidoer didalem satoe kamar jag terletak 
mengadepin tjimtjhe. 

“Di sinilah ada kaoe poenja kamar,” kata itoe mantoe prampoean dengen kelakoean 
hormat. 

Itoe ki-tjoe mengatoerken banjak trima kasih, tetapi keliatan bersangsi boeat lantas 
masoek ka dalem kamar itoe. 

“Kenapa?” menanja Boe Toa-so, “Apa itoe kamar koerang baek?” 

“Boekan begitoe, Toa-so,” saoetnja itoe ki-tjoe, “akoe sabenernja merasa sanget heran 
meliat tjaranja kaoe memperlakoeken pada Boe Lo Hoejin.” 

“Apa! Kaoe maoe salahin jang akoe tida berlakoe hormat pada orang jang mendjadi 
mertoea? Mari, mari! Kaoe boleh timbang sendiri siapa jang bener atawa salah!” kata 
Boe Toa-so dengen sorot mata berapi, hingga iapoenja sikep jang mengindahken telah 
ilang sama sekali. Satelah itoe ia lantas toetoerken begimana pada waktoe itoe ia baroe 
menikah dan poelang ka sitoe, ia telah mendapet perlakoean jang tida samoestinja dari 
itoe mertoea jang sangat tjerewet, hingga segala pakerdja’an jang ia pegang selaloe 
dianggep salah - ini salah, itoepoen salah, hingga achirnja ia djadi ilang sabar dan brani 
melawan, dengen mana ia baroe ketahoei kakerasan dan kabranian ada lebih ditakoetin 
daripada segala sikap lembek dan mengalah dengen setjara memboeta. Sala satoe actie 
kakerasan jang ia perna oendjoek pada sang mertoea, adalah ia perna lemparken sang 
mertoea sampe 10 kaki tingginja, kemoedian - di waktoe ia sanggapin sehingga si 
mertoea tida sampe djato ka tanah - sang mertoea telah djato sakit - bahna kaget - 
sampe 3 boelan lamanja. Hingga lantaran adanja itoe actie perlawanan, selandjoetnja 
Boe Lo Hoedjin djadi djeri dan tida brani berlakoe sembarangan lagi atas iapoenja diri! 

“Itoelah sebabnja kenapa Lo-ma djadi takoet sama akoe,” kata Boe Toa-so, “biarpoen 
selandjoetnja akoe bersoempah tida aken mengoelangken poela itoe perboeatan jang 
koerang bagoes.” 

Pada itoe malem koetika baroe sadja ia tidoer dengen lajap-lajap, mendadak itoe ki-tjoe 
telah dibikin kaget oleh djatonja satoe sinar terang di depan pembaringannja, dan koetika 
sinar itoe linjap, laloe tertampak saorang jang mempoenjai djembros warna merah, 
berdiri tegak di hadepannja. 

“Kaoe ini siapa?” ia menanja dengen hati kebat-kebit. 

“Kaoe djangan banjak batjot!” menjentak si Djembros Merah jang telah melototin matanja 
saolah-olah bidji mata itoe maoe melompat kaloear. “Akoe telah intip jang kaoe telah 
berhasil bisa mereboet “hatinja” itoe orang prampoean jang akoe sanget tjintai, oleh 
siapa rasa tjintakoe telah tida dibales. Maka lantaran itoe djoega, selandjoetnja akoe 
telah bersoempah aken boenoeh semoea orang lelaki jang berhasil bisa bikin dirinja 
ditjintai oleh orang prampoean itoe!” 

“Dan... siapatah adanja orang prampoean itoe?” menanja itoe ki-tjoe dengen heran. 

“Siapa? Kaoe blaga gila!” treak si Djembros Merah. “Siapa lagi kaloe boekannja kaoe 
poenja njonja roemah jang telah melajani padamoe dengen begitoe telaten sekali?” 

“Kaoe kliroe! Itoe boekan sebab ia menjintai pada akoe, hanja tjoema sakedar 
mengoendjoek soeatoe kamoestian terhadep pada orang jang mendjadi iapoenja 

tetamoe. Sedeng ia ada saorang prampoean jang soedah bersoeami, tjara begimanatah 
ia bisa menjintai pada saorang lelaki jang soedah beristri?” kata itoe ki-tjoe dengen hati 
mendongkol. “Barangkali kaoe soedah djadi mabok, hingga kaoe telah melantoer begitoe 
roepa!” 

Tidak oesah dibilang lagi begimana besar kagoesarannja si Djembros Merah koetika ia 
mendenger itoe djengekan jang begitoe pedes. Maka dengen zonder banjak bitjara lagi 
ia lantas tjaboet golok dari atas bebokongnja, dengen mana ia lantas menabas batang 
lehernja itoe ki-tjoe! 

Sret! Itoe ki-tjoe jang telah berkelit dengen sebat telah loepoet dari itoe batjokan, tetapi 
satoe bantal telah mendjadi koetoeng kena terbatjok oleh itoe golok jang melajang 
dengen santer! Kadengeran soearanja pintoe jang diketok dengen setjara gentjer sekali. 

“Tjilaka!” treak si Djembros Merah jang laloe berobah djadi sinar pedang dan teroes 
melariken diri dari dalem itoe kamar. 

Itoe ki-tjoe lekas boeka pintoe kamar, tetapi itoe orang jang berdjembros merah telah 
mengilang entah ka mana perginja. Sebagi laen pengganti dari itoe pemandangan jang 
loear-biasa, ia meliat Boe Toa-so jang mengeloearken sinar pedang dari teloendjoeknja, 
sedeng menempoer satoe sinar pedang idjo jang kemoedian ia baroe ketahoei ada sinar 
pedangnja si Djembros Merah, pertempoeran mana telah dilakoeken dengen seroeh di 
atas woewoengan roemah, kamana ia poen blakangan toeroet naek dengen membekel 
iapoenja pedang pendek jang soedah terhunus. 

“Tjendekem!” Boe Toa-so bertreak tempo meliat ia moentjoel dari itoe tjimtjhe. “Lekaslah 
kaoe tjendekem. Djangan berajal lagi!” 

Hingga dengen zonder diprentah sampe doea kali, itoe ki-tjoe lantas tjendekem di atas 
genteng sembari menonton itoe pertempoeran pedang resia jang ia tjoema batja didalem 
boekoe-boekoe tjerita tetapi belon perna menjaksiken dengen mata sendiri. 

Selagi Boe Toa-so poenja sinar pedang jang berwarna koening mas desek itoe sinar 
pedang idjo jang djadi mengkeret ka djoeroesannja selat boekit, mendadak dari sabelah 
sana - dari dalem satoe oetan jang lebat - satoe sinar pedang jang berwarna merah 
seperti darah telah moentjoel di oedara dan teroes menjamber pada Boe Toa-so poenja 
sinar pedang jang sedeng mendesek pada itoe sinar pedang idjo, hingga itoe tiga sinar 
pedang djadi bertempoer di oedara seperti djoega tiga ekor naga jang sedeng 
bertempoer dengen saling membelit pada satoe sama lain. 

“Ah, tjilaka!” Boe Toa-so mendadak telah membanting kaki, koetika ia meliat sinar 
pedangnja telah kena terkoeroeng, terdesek, hingga achirnja telah mengkeret tinggal 
kira-kira 9-10 kaki dari sabelah atasan kepalanja. Maka dari sebabitoe djoega, ia djadi 
sanget goegoep dan lantas menoleh pada itoe ki-tjoe jang sedeng tjendekem di atas 
genteng zonder brani bergerak barang sedikitpoen. 

“Kwidjin!” treak ia achir-achirnja, “Sekarang djiwakoe telah terantjem bahaja besar! 
Pergilah kaoe lekas ambil doea ekor ajam dan lantas lemparken pada itoe doea kiam- 
kong jang sedeng berpoeter-poeter di atas kepalakoe. Lekas!” 

Itoe ki-tjoe sigra melompat ka dalem itoe roemah. Tapi, apa maoe, lantaran ia ada 
saorang asing, ia tida mengetahoei dimana adanja kandang ajam dari itoe koelawarga, 
hingga didalem iapoenja kebingoengan, ia telah kesalahan masoek ka dalem kandang 
babi, maka dengen zonder banjak piker lagi ia lantas tangkep satoe babi jang ia lantas 
bawa melajang ka atas woewoengan roemah, dimana ia lantas lemparken ka 
djoeroesannja itoe doea pedang resia jang sedeng mengantjem djiwanja Boe Toa-so. 

Sret! Sret! Ampir dalem sa’at itoe djoega, itoe babi telah koetoeng djadi tiga potong dan 
menjemboerken darah jang sigra menjipratin antero pakeannja si njonja mantoe. 

“Slamet!” kata Boe Toa-so sembari menarik napas legah, koetika ia menjaksiken itoe 
doea sinar pedang telah moendoer sesoedahnja mendapet korban satoe babi. 

Kemoedian ia masoek ka dalem roemah dengen diboentoetin oleh itoe ki-tjoe. 

“Apabila kaoe tida membantoei pada akoe,” kata Boe Toa-so sesampenja didalem 
roemah, “nistjaja akoe soedah binasa mendjadi korbannja moesoeh poenja pedang 
resia.” 

“Tapi, Toa-so,” kata itoe ki-tjoe, “apatah akoe boleh mengetahoei apa sebabnja marika 
begitoe memoesoehin padamoe?” 

“Itoe kaoe tida perloe menanjaken sekarang,” kata itoe pendekar pedang wanita sembari 
tertawa. “Di kemoedian hari djoega kaoe pasti aken mengetahoei doedoeknja hal jang 
sabener-benernja.” 

Maka biarpoen ia tida tjoba mendesek aken menanjaken asal-moelanja dari Boe Toa-so 
poenja permoesoehan terhadep itoe pendekar-pendekar pedang jang terseboet di atas, 
tetapi hatinja itoe ki-tjoe tetep merasa penasaran dan berdjandji aken mentjari taoe 
siapa, kenapa dan boeat maksoed apa orang telah memoesoehin pada si njonja roemah 
itoe. 

Pada hari esokannja tempo ia berpamitan aken melandjoetken perdjalanannja ka Kota 
Radja, Boe Toa-so telah kasiken ia doea pedang jang bagoes sekali - satoe pandjang 
dan jang laen tjoema kira-kira 3 duim pandjangnja. 

“Ini pedang pandjang ada lebih tjotjok boeat digoenaken sebagi sendjata boeat 
bertempoer,” kata itoe njonja roemah pada si tetamoe, “sedeng itoe pedang pendek jang 
menjadi milikmoe ada terlaloe lemes, hingga tida bisa tahan boeat dipake maski boeat 
memotong sajoeran.” 

“Kagoena’annja ini pedang ketjil ada 100 lipet lebih menang daripada itoe pedang jang 
pandjang,” menerangken Boe Toa-so. “Apabila djiwamoe terantjem bahaja dan tida 
mempoenjai kans boeat bisa terlolos, baroelah kaoe boleh goenaken pedang ini. Tjara 
menggoenakennja ada gampang sekali. Kaoe lemparken itoe ka atas sembari 
menjeboet: “Tjouw-soe-ya! Sampe kapan maoe menoeloengi djiwanja moeridmoe jang 
terantjem bahaja kematian!” Kemoedian kaoe nanti bisa saksiken begimana besar 
kemandjoerannja. Maka ini pedang kaoe haroes simpen baek-baek dan djangan ditaro di 
tempat sembarangan. Laen-laen hal kaoe tentoe bisa timbang sendiri, hingga akoe tida 
perloe memesen apa-apa.” 

Begitoelah sesoedahnja ia mengatoerken banjak trima kasih atas kebaekannja itoe 
mertoea dan mantoe prempoean berdoea, itoe ki-tjoe laloe melandjoetken poela 
perdjalanannja ka Kota Radja. 

Pada laen harinja, boeat kadoea kalinja itoe ki-tjoe telah kagelapan di atas 
perdjalanannja, tapi ini kali boekannja di satoe pedoesoenan jang banjak 
pendoedoeknja, hanja di satoe selat goenoeng jang soenji, dimana tjoema tertampak 
satoe gredja jang pendiriannja bisa dikata tjoekoep besar djoega. Maka lantaran tida ada 
laen roemah dimana ia bisa noempang menginep, ia terpaksa mengamperi pada gredja 
terseboet jang pintoenja masih terpentang. Seabisnja ia menambatken koedanja pada 
satoe poehoen di depan lataran, ia sigra mengetok pintoe bebrapa kali. 

“Toean ini ada kaperloean apa dating ka sini pada waktoe begini hari?” menanja satoe 
hweeshio jang kabetoelan keloear lantaran mendenger ada orang jang mengetok pintoe. 

Itoe ki-tjoe laloe terangken maksoednja aken minta noempang menginep di sitoe, boeat 
mana itoe hweeshio - jang ternjata ada kepala-padri dari itoe gredja - tida menaro 
kaberatan, hingga di itoe malem ia djadi menginep didalem itoe gredja, jang kemoedian 
telah mendjadi satoe peringetan jang ia tida bisa loepaken saoemoer hidoepnja. 

Pada itoe malem koetika ia baroe sadja naek ka atas pembaringan, mendadak ia telah 
dibikin kaget oleh soearanja satoe orang jang ia rasanja ada kenal baek. “Itoe koeda 
jang ditambatken di lataran,” kata soeara itoe, “akoe kenalin betoel ada miliknja akoe 
poenja saingan jang broentoeng telah bisa terlolos dari dalem tangankoe. Maka satelah 
ia dating ka sini, itoelah ada seperti djoega Thian maoe anterken djiwanja ka dalem 
tangankoe. Tjoema belon taoe ia sekarang ada menginep di kamar mana?” 

“Sst! Djangan brisik,” kata soearanja satoe orang jang laennja. “la ada didalem ini 
kamar.” 

“Oh!” kata itoe soeara jang pertama. Kemoedian - dak! - dengen tjoema satoe kali 
tending itoe pintoe kamar telah djadi berantakan, sedeng si Djembros Merah - dengen 
sorot mata berapi - telah tertampak di hadepannja itoe ki-tjoe, siapa telah mengarti 
bahoea dirinja ada didalem bahaja, maka ia soedah sembat itoe pedang pandjang 
dengen mana ia berniat aken mendjaga keslametan dirinja. 

“Hahaha!” tertawa si Djembros Merah sembari mengangkat goloknja aken menabas. 

Samentara itoe ki-tjoe seperti tikoes jang telah terkoeroeng dengen rapet oleh 
sekawanan koetjing, maoe atawa tida laloe poeter pedangnja boeat membela diri. 
Begitoelah satoe pertempoeran jang seroeh telah terdjadi di roengan pertengahannja 
dari itoe gredja, dengen saorang melawan satoe djoemblah jang terdiri dari 10 atawa 15 
orang. Hingga koetika pertempoeran baroe sadja berdjalan bebrapa gebrakan, itoe ki- 
tjoe merasa jang ia poenja keada’an telah mendjadi sanget berbahaja, hingga itoe 
pedang ketjil jang ia dapet dari Boe Toa-so ia lantas tjaboet dan lemparken ka atas 
sembari berseroe: “Tjouw-soe-ya! Toeloenglah moerid jang sedeng terantjem bahaja!” 
Dan berbareng dengen itoe, itoe pedang ketjil telah berobah mendjadi satoe sinar poetih 
jang berpoeter-poeter kian-kemari dan membinasaken itoe bebrapa kepala goendoel 
jang sigra djadi lari sraboetan. Sedeng si Djembros Merah jang meliat gelagat koerang 
baek, laloe bentangkan sinar pedangnja boeat mendjaga pada itoe sinar pedang poetih 
jang ternjata ada sanget gesit sekali, pada waktoe mana ia berniat aken maboer dengen 

djalan melompat ka loear djendela. Tapi, pada sabelonnja ia bisa berboeat begitoe, doea 
sinar terang telah masoek ka dalem itoe gredja, jang kemoedian - dengen tjoema satoe 
kali terdjang pada itoe sinar pedang idjo - telah membikin si Djembros Merah djadi 
mendjerit dan teroes roeboeh dengen tida bisa berkoetik lagi. Sedeng itoe ki-tjoe poenja 
sinar pedang telah membikin antjoer itoe kiam-kong idjo dengen mengeloearken soeara 
perledakan jang dibarengin dengen moentjratnja bebrapa banjak lelatoe api! 

“Kwidjin, ajolah kaoe sigra berlaloe dari ini tempat!” kata satoe soeara. 

Itoe kie-tjoe soedah lantas kenalin bahoea itoe orang jang bitjara boekan laen dari Boe 
Toa-so adanja. 

Tapi di ini kali ia dateng berdoea’an dengen saorang moeda jang ia sama sekali belon 
perna kenal atawa bertemoe. 

“Inilah ada soeamikoe jang baroe poelang dari tempat djaoeh,” kata itoe pendekar 
pedang wanita. “Tapi sekarang belon temponja kita beromong-omong dengen pandjang- 
lebar, kerna bahaja jang mengantjem masih merintangin di atas kita poenja perdjalanan. 
Maka dari sebab itu djoega, ajolah kaoe boleh sigra berlaloe dari ini tempat....” 

“Tapi, Toa-so, itoe pedang ketjil telah ilang... dan... akoe ada oeroesan penting jang 
maoe ditanjaken padamoe...” kata itoe ki-tjoe dengen napas terengah-engah. 

“Ja, itoe semoea akoe soeda taoe,” kata Boe Toa-so dengen tjepet. “Laen taon kita nanti 
bertemoe lagi.” 

Maka dengen zonder banjak bitjara lagi, itoe ki-tjoe sigra berpamitan dengen itoe 
sepasang soeami-istri, kemoedian ia naeken koedanja jang sigra dilariken seperti djoega 
angin tjepetnja. 

Koetika blakangan ia menoleh ka djoeroesannja itoe selat boekit di blakangnja, ia meliat 
sinarnja api jang berkobar-kobar sedeng memoesnaken pada itoe gredja dimana ia telah 
mengalamken itoe kedjadian-kedjadian heibat. 

